Stormers sukkel met gelapte voorspelers | Netwerk24
Stormers sukkel met gelapte voorspelers
Die Stormers-haker Bongi Mbonambi strek gister oor die Sunwolves-doellyn vir sy drie. Foto: jaco marais
Die Stormers kon gisteraand in 'n slordige wedstryd teen die Sunwolves nie eens genoeg drieë druk vir 'n bonuspunt nie en moes uiteindelik tevrede wees met 31-18 (rustyd 14-6) in hul Superrugby-wedstryd op Nuweland.
Met 'n gelapte span weens beserings, was dit aanvanklik 'n gespook vir die Stormers om aan die gang te kom, met hul pak voorspelers wat veral gesukkel het om as 'n eenheid te speel. Gewoonlik is die voorkudde van die Kapenaars die platform vir die span se aanvalle, maar gister, veral in die eerste helfte, was dit nie die geval nie.
Verskeie eerstekeuse-spelers word gemis, met veral die inklimspel van die gereelde kaptein Siya Kolisi en die vuurvreter-losvoorspeler Pieter-Steph du Toit wat afwesig was. Hul plaasvervangers het glad nie 'n swak taak verrig in hul afwesigheid nie. Inteendeel, groot dinge word voorspel vir jongelinge soos Johan du Toit en Ernst van Rhyn. Maar die Stormers is net 'n ander span as Kolisi en die ouer Du Toit-broer die dag op die veld is.